ดาวเสาร์ใกล้โลกที่สุดในรอบปี
สถาบันวิจัยดาราศาสตร์แห่งชาติ (องค์การมหาชน) เผยภาพ "ดาวเสาร์ใกล้โลกที่สุดในรอบปี” วันที่ 2 สิงหาคม บันทึกผ่านกล้อง โทรทรรศน์ขนาดเส้นผ่านศูนย์กลาง 0.4 เมตร ช่วงเช้ามืด ณ หอดูดาวเฉลิมพระเกียรติ 7 รอบ พระชนมพรรษา สงขลาวันที่ 2 สิงหาคม 2564 ดาวเสาร์โคจรมาอยู่ในตำแหน่งตรงข้ามกับดวงอาทิตย์ หมายถึง ดวงอาทิตย์ โลก และดาวเสาร์จะเรียงตัวอยู่ในแนวเดียวกันโดยมีโลกอยู่ตรงกลาง ส่งผลให้ดาวเสาร์มีระยะใกล้โลกมากที่สุดในรอบปี ห่างประมาณ 1,337 ล้านกิโลเมตร เมื่อดวงอาทิตย์ตกลับขอบฟ้า ดาวเสาร์จะปรากฏสว่าง อยู่ทางทิศตะวันออกเฉียงใต้ หากฟ้าใส ไร้เมฆฝน สามารถสังเกตได้ยาวนานตลอดคืนจนถึงรุ่งเช้า โดยคืนวันดังกล่าวหลายพื้นที่ทั่วไทยไม่สามารถสังเกตการณ์ได้ เนื่องจากตรงกับช่วงฤดูฝน ฟ้าปิด มีเมฆมาก สภาพท้องฟ้าไม่เอื้ออำนวย อย่างไรก็ตาม หลังจากนี้ดาวเสาร์จะยังคงปรากฏบนท้องฟ้าไปจนถึงประมาณเดือนมกราคม 2565สำหรับปรากฏการณ์ดาวเคราะห์ใกล้โลกครั้งต่อไปคือ “ดาวพฤหัสบดีใกล้โลกที่สุดในรอบปี” ตรงกับวันที่ 20 สิงหาคม 2564 ที่จะถึงนี้ ห่างจากโลกประมาณ 600 ล้านกิโลเมตร ดาวพฤหัสบดีจะปรากฏสว่างมาก ทางทิศตะวันออกเฉียงใต้ ตั้งแต่ดวงอาทิตย์ตกลับขอบฟ้า สังเกตได้ชัดเจนด้วยตาเปล่าจนถึงรุ่งเช้าวันถัดไป